Analiżi tal-politika u rappurtar

Is-sejbiet tat-2010-2014 review of progress towards the goals set for VET (Analiżi tal-progress lejn il-miri ssettjati għall-ETV għall-2010-2014) tas-Cedefop għarrfu d-diskussjonijiet dwar il-politika fost id-Diretturi Ġenerali għat-Taħriġ Vokazzjonali (DĠTV) taħt il-Presidenza Griega u l-Presidenza Taljana u fil-laqgħat tal-Kumitat Konsultattiv dwar it-Taħriġ Vokazzjonali (ACVT). Huma ġew ippreżentati wkoll fil-konferenza Cedefop/DGEAC li saret fid-29-30 ta' Settembru 2014. Is-Cedefop ikkontribwixxa wkoll għad-definizzjoni ta' prijoritajiet ġodda tal-ETV. Iċ-Ċentru ppubblika deskrizzjonijiet fil-qosor ta' sistemi nazzjonali tal-ETV (Attenzjoni ffukata fuq l-ETV) u ħejjiet dokumenti dettaljati għall-pajjiżi dwar politiki tal-ETV għall-Istati Membri kollha, in-Norveġja u l-Iżlanda. Din l-informazzjoni għarrfet ir-rakkomandazzjonijiet speċifiċi għall-pajjiż għall-2014, tas-Semestru Ewropew. Is-Cedefop uża l-informazzjoni estensiva tiegħu dwar politiki tal-ETV biex juri sforzi nazzjonali għat-tisħiħ tal-impjegabbilità ta' gradwati fl-ETV fil-kuntest tal-Qafas għall-Evalwazzjoni Konġunta dwar il-progress fl-edukazzjoni u l-politika ta' taħriġ (ippubblikat fit-2014 Education and Training Monitor (Monitoraġġ tal-Edukazzjoni u t-Taħriġ għall-2014)). Ġiet ippubblikata selezzjoni ta' indikaturi statistiċi dwar l-ETV rilevanti għall-politika. Dawn jiffaċilitaw l-analiżi tas-sitwazzjoni f'kull Stat Membru. Is-Cedefop ikkontribwixxa indikaturi bbażati fuq data tal-PIAAC lill-pubblikazzjoni ewlenija tal-OECD Education at a Glance (Daqqa t'Għajn lejn l-Edukazzjoni).

Għodod komuni Ewropej, kwalifiki u eżiti tat-tagħlim

Flimkien mal-Kummissjoni Ewropea, is-Cedefop ikkoordina l-Grupp Konsultattiv tal-QEK (Qafas Ewropew tal-Kwalifiki) u analizza l-iżviluppi tal-NQF f'36 pajjiż. L-eżiti ġew ippubblikati fin-nota ta' tgħarrif Qualifications frameworks: expanding influence, persisting obstacles (Oqfsa ta' kwalifiki: l-influwenza tespandi, l-ostakli jippersistu). Tkompla l-appoġġ għall-EQAVET u l-ECVET. Ġie ppubblikat online l-aġġornament għall-2014 tal-Inventarju Ewropew dwar il-validazzjoni ta' tagħlim mhux formali u tagħlim informali (33 pajjiż). Is-Cedefop ippubblika wkoll in-nota ta' tgħarrif The validation challenge: how close is Europe to recognising all learning? (L-isfida tal-validazzjoni: l-Ewropa kemm tinsab qrib ir-rikonoxximent tat-tagħlim kollu?) Iż-żjarat għas-sit web tal-Europass – immaniġġjat mis-Cedefop u disponibbli f'27 lingwa – laħqu 102 miljuni mit-tnedija tiegħu sa issa (2014: 21,7 miljun; 2013: 20,1 miljun). L-utenti ġġeneraw 47 miljun CVs online (2014: 13,1 miljun; 2013: 9,8 miljun). Is-Cedefop wettaq riċerka mmirata dwar it-tisħiħ tas-sinerġija fost l-għodod Ewropej u ddiskuta s-sejbiet f'konferenza ta' livell għoli (Tessalonika, it-28 u d-29 ta' Novembru). Fis-sena akkademika 2013/14, is-Cedefop ikkoordina l-aħħar 245 żjara ta' studju minn 2 709 speċjalisti fl-edukazzjoni u fit-taħriġ vokazzjonali minn 34 pajjiż (il-programm intemm f'Settembru 2014).

Tagħlim tal-adulti, tranżazzjonijiet u apprendistati

Biex jappoġġa l-Alleanza Ewropea għall-Apprendistati, is-Cedefop rawwem il-kooperazzjoni fil-livell Ewropew u fost l-Istati Membri dwar l-iżvilupp ta' tagħlim li huwa tip ta' apprendistat ibbażat fuq ix-xogħol u analizza l-kundizzjonijiet għall-iżvilupp u l-espansjoni tal-apprendistat f'pajjiżi differenti. Is-Cedefop u l-Kummissjoni Ewropea organizzaw il-konferenza Ewropea dwar “Steering Partnerships for Growth” (It-Tmexxija ta' Sħubijiet għat-Tkabbir) (Tessalonika, is-7-8 ta' Mejju) biex jgħinu lill-pajjiżi jsibu sħab potenzjali li lesti jikkooperaw fl-iżvilupp ta' skemi ta' apprendistat. Għal din il-konferenza, is-Cedefop ippubblika n-nota ta' tgħarrif Developing apprenticeships (L-iżvilupp ta' apprendistati). Biex jgħin lil żgħażagħ u ħaddiema jimmaniġġjaw tranżizzjonijiet fis-suq tax-xogħol u biex jinkisbu eżiti pożittivi fis-suq tax-xogħol, is-Cedefop ippubblika l-istudju Navigating difficult waters: learning for career and labour market transitions (Tbaħħir f'ilmijiet diffiċli: it-tagħlim għall-karriera u għat-tranżizzjonijiet fis-suq tax-xogħol).

Analiżi tal-ħiliet

Fl-2014 is-Cedefop sar responsabbli għall-EU Skills Panorama (Panorama ta' Ħiliet tal-UE). Is-Cedefop ippubblika online it-tbassir l-aktar reċenti tiegħu tal-provvista ta' u d-domanda għal ħiliet (għall-2013-2025) u kkontribwixxa għar-rapport mill-Kunsill għal Aġenda Globali dwar l-Impjieg tal-Forum Ekonomiku Dinji (li s-Cedefop kien membru tiegħu fil-perjodu 2012-2014) dwar Matching skills and labour market needs in the world economy – Building Social Partnerships for Better Skills and Better Jobs (It-Tlaqqigħ ta' ħiliet u l-ħtiġijiet tas-suq tax-xogħol fl-ekonomija dinjija – Il-Bini ta' Sħubijiet Soċjali għal Ħiliet Aħjar u Impjiegi Aħjar), li ġie ppreżentat minn Davos-Klosters. Ġiet ippubblikata n-nota ta' tgħarrif Skills mismatch: more than meets the eye (In-nuqqas ta' tlaqqigħ tal-ħiliet: aktar milli jolqot l-għajn). Ġie organizzat it-tieni forum “Green skills” (Ħiliet ekoloġiċi) tas-Cedefop/OECD f'Pariġi fi Frar. Flimkien mal-ETF u l-ILO, is-Cedefop ipproduċa gwidi dwar approċċi biex jiġu antiċipati l-ħtiġijiet ta' ħiliet. Huwa ngħaqad ukoll maċ-Ċentru Internazzjonali għat-Taħriġ tal-ILO (ITC-ILO) fl-organizzazzjoni ta' kors ta' taħriġ dwar “l-antiċipazzjoni u t-tlaqqigħ tal-ħtiġijiet ta' ħiliet”. Is-Cedefop ikkontribwixxa għall-pubblikazzjoni tal-OECD u tal-Unjoni Ewropea Matching economic migration with labour market needs (It-tlaqqigħ tal-migrazzjoni ekonomika mal-ħtiġijiet tas-suq tax-xogħol).

Impatt organizzattiv

Indikaturi ewlenin tal-prestazzjoni wrew impatt organizzazzjonali għoli: xogħol is-Cedefop huwa kkwotat b'mod wiesa' f'97 dokument ta' politika tal-UE. Is-Cedefop ipprovda parir u kompetenzi għal avvenimenti tal-Presidenza u għal laqgħat ta' partijiet interessati ta' grad għoli fil-livell tal-UE b'appoġġ għall-implimentazzjoni tal-politika (164 kontribuzzjoni). Is-Cedefop organizza 69 konferenza, sessjonijiet ta' ħidma u laqgħat ma' rappreżentanti ta' livell għoli tal-UE u ta' istituzzjonijiet nazzjonali. 92 % tal-parteċipanti qiesu li dawn l-avvenimenti kienu tajbin ħafna jew tajbin. Tniżżlu madwar 6 00 000 pubblikazzjoni tas-Cedefop, inklużi 71 000 nota ta' tgħarrif li għandhom fil-mira lil dawk li jfasslu l-politika u li ġew ippubblikati fi 8 lingwi. Dan juri livell għoli ta' interess fl-għarfien u l-fehim approfondit li ċ-Ċentru jiġġenera. 745 artikolu dwar xogħol is-Cedefop dehru f'midja Ewropea ewlenija, inklużi Die Welt, it-Times Educational Supplement u El País. Il-pubblikazzjonijiet u l-istudji tas-Cedefop ġew ikkwotati f'ġurnali akkademiċi/xjentifiċi (413-il kwotazzjoni fl-2013-14).

Għal aktar informazzjoni ara www.cedefop.europa.eu (Rapport Annwali u Rapport Annwali tal-Attività 2014).